

**REPUBLIKA E SHQIPERISE**

**KOMISIONI QENDROR I ZGJEDHJEVE**

**V E N D I M**

**PËR**

**VERIFKIMIN E DEKLARIMEVE NË FORMULARIN E VETËDEKLARIMIT TË KANDIDATËVE NGA LISTAT SHUMEMËRORE PËR KËSHILLAT BASHKIAK NË ZBATIM TË LIGJIT NR.138/2015 “PËR GARANTIMIN E INTEGRITETIT TË PERSONAVE QË ZGJIDHEN, EMËROHEN OSE USHTROJNË FUNKSIONE PUBLIKE”**

Komisioni Qendror i Zgjedhjeve në mbledhjen e datës ­­03.04.2018, me pjesëmarrjen e:

Klement ZGURI - Kryetar

Bledar SKËNDERI- Anëtar

Edlira JORGAQI- Anëtare

Gëzim VELESHNJA- Anëtar

Hysen OSMANAJ - Anëtar

Shqyrtoi çështjen me,

**OBJEKT:** Për verifikimin e deklarimeve në formularin e vetëdeklarimit të kandidatëve nga listat shumemërore për këshillat bashkiak, në zbatim të ligjit nr.138/2015 “Për garantimin e integritetit të personave që zgjidhen, emërohen ose ushtrojnë funksione publike”.

**BAZË LIGJORE:** Neni 23, pika 1, germa a, i Ligjit nr.10019 datë 29.12.2008 “Kodi Zgjedhor i Republikës së Shqipërisë”, i ndryshuar; neni 11, i ligjit nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”; Kreu V, i Vendimit të Kuvendit nr.17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”.

Komisioni Qendror i Zgjedhjeve pasi shqyrtoi dokumentacionin e paraqitur dhe dëgjoi diskutimet e të pranishmëve,

**VËREN**

Disa këshilla bashkiak kanë njoftuar Komisionin Qendror të Zgjedhjeve për krijimin e vakancave, për arsye të dorëheqjeve ose humbjes së mandatit të disa këshilltarëve.

Referuar nenit 11 të ligjit nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”, vetëdeklarimi dhe verifikimi i kushteve të të dhënave në përputhje me këtë ligj, kryhet për çdo kandidat të listës shumemërore për zgjedhjet pararendëse, për këshillin bashkiak, të cilit i takon të marrë mandatin e këshilltarit për vendin vakant.

Kandidatët për këshilltarë përcaktuar në bazë të listave shumemërore të subjekteve përkatëse, kanë plotësuar e depozituar në Komisionin Qendror të Zgjedhjeve formularët e vetëdeklarimit, si organi kompetent për administrimin, verifikimin, zbatimin e ndalimeve për zgjedhjen dhe emërimin në funksionin publik ku përfshihet dhe funksioni i këshilltarit të bashkisë.

Nga verifikimi i formularëve të vetëdeklarimit, të 5 (pesë) kandidatëve për anëtarë në këshillat bashkiak, rezulton se 4 (katër) prej tyre nuk kanë deklaruar asnjë të dhënë që ka të bëj me parashikimet për ndalime në ligjin nr.138/2015, ndërsa 1 (një) prej tyre:

1. **Znj. Lireta Refik Cenkolli,** kandidate për anëtare në Këshillin e Bashkisë Devoll, e subjektit politik Partia Socialiste e Shqipërisë, ka depozituar në Komisionin Qendror të Zgjedhjeve formularin e vetëdeklarimit me numër unik 2036.

Nga verifikimi i formularit të vetëdeklarimit rezulton se znj. Lireta Refik Cenkolli, i është përgjigjur me “JO” të gjitha pyetjeve të tij, ndërsa:

* në pikën 5 të formularit të Vetëdeklarimit (A është caktuar ndaj jush ndonjëherë masë shtrënguese e sigurisë personale në fuqi ose jo?), ka deklaruar se është caktuar masë e sigurisë personale:
* Garanci Pasurore.

Duke qënë se znj. Lireta Refik Cenkolli nuk ka plotësuar tabelën, se nga kush gjykatë është caktuar masa shtrënguese e sigurisë personale dhe i është përgjigjur me “JO” të gjitha pyetjeve lidhur me kryerjen e veprave penale jashtë Republikës së Shqipërisë, Komisioni Qendror i Zgjedhjeve i referohet vërtetimit të gjendjes gjyqësore.

Me shkresën nr 322 prot., datë 08.03.2018, Komisioni Qendror i Zgjedhjeve, ka kërkuar Informacion nga zyra e gjendjes gjyqësore. Në përgjigje të shkresës 661/1 prot., datë 15.03.2018, zyra e gjendjes gjyqësore ka dërguar në Komisionin Qendror të Zgjedhjeve, verifikimin e gjendjes gjyqësore për znj. Lireta Refik Cenkolli, kandidate për anëtare në Këshillin e Bashkisë Devoll, e subjektit politik Partia Socialiste e Shqipërisë, sipas së cilës rezulton e padënuar nga gjykatat shqiptare.

Në këto kushte znj. Lireta Cenkolli, kandidate për anëtare në Këshillin e Bashkisë Devoll, e subjektit politik Partia Socialiste e Shqipërisë, nuk është në kushtet e ndalimit të ligjit nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”.

Komisioni Qendror i Zgjedhjeve në zbatim të ligjit nr.138/2015 "Për garantimin e integritetit të personave që zgjidhen, emërohen ose ushtrojnë funksione publike" dhe Kreut V, pika 2, germa b dhe pikës 3, germa c, të vendimit të Kuvendit nr.17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr.138/2015”, me shkresat nr. 321 prot., datë 08.03.2018, nr. 381 prot., datë 15.03.2018 dhe nr. 405 prot., datë 20.03.2018 ka kërkuar informacion nga zyra e gjendjes civile dhe me shkresat nr. 322 prot., datë 08.03.2018, nr. 382 prot., datë 15.03.2018 dhe nr. 406 prot., datë 20.03.2018 ka kërkuar informacion nga zyra e gjendjes gjyqësore, për kandidatët për anëtarë në këshillat bashkiak, që kanë dorëzuar formularët e vetëdeklarimit në Komisionin Qendror të Zgjedhjeve, si dhe ka bërë publikimin e formularëve të vëtëdeklarimit në faqen zyrtare të internetit.

Në përgjigje të shkresave nr. 661/1 prot., datë 15.03.2018, nr. 722/1 prot., datë 20.03.2018 dhe nr. 780/1 prot., datë 26.03.2018 zyra e gjendjes gjyqësore ka dërguar në Komisionin Qendror të Zgjedhjeve, verifikimin e gjendjes gjyqësore për 5 (pesë) kandidatët për anëtarë në këshillat bashkiak, sipas së cilës rezultojnë të padënuar nga gjykatat shqiptare.

Referuar nenit 49 të ligjit nr.139/2015, “Për vetëqeverisjen vendore” këshilli bashkiak ka kompetencën për dhënien e mandatit, anëtarit të këshillit bashkiak.

Komisioni Qëndor i Zgjedhjeve, referuar pikës 2, paragrafi i fundit, të Kreut V të vendimit nr.17/2016 të Kuvendit konstaton se për 5 (pesë) kandidatët për këshilltarë bashkie, të dhënat e të cilëve nuk përbëjnë kusht për mos zgjedhjen e kandidatëve në funksionin e këshilltarit, duhet vazhdojnë procedurat për dhënie mandati nga këshillat bashkiak përkatës dhe vazhdimin e procedurave të mëtejshme për verifikim.

**PËR KËTO ARSYE:**

Komisioni Qendror i Zgjedhjeve, bazuar në nenin 23, pika 1, germa a, e Ligjit nr.10019 datë 29.12.2008 “Kodi Zgjedhor i Republikës së Shqipërisë’’, i ndryshuar; nenin 11, të ligjit nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”; Kreu V, i Vendimit të Kuvendit nr.17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr.138/2015, “Për garantimin e integritetit të personave që zgjidhen, emërohen ose ushtrojnë funksione publike”.

**VENDOSI:**

1. Njoftimin e këshillave bashkiak për vazhdimin e procedurave për dhënien e mandatit

 kandidatëve të listave shumemërore, për plotësimin e vendeve vakant në këshillat bashkiak,

 sipas lidhjes bashkëlidhur këtij vendimi.

2. Ky vendim hyn në fuqi menjëherë.

**Klement ZGURI - Kryetar**

**Bledar SKËNDERI- Anëtar**

Edlira JORGAQI- Anëtare

Gëzim VELESHNJA- Anëtar

Hysen OSMANAJ - Anëtar